
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT

Bucureşti, 31 martie  2015
Nr.4C-9/80
RAPORT

asupra propunerii legislative pentru modificarea Legii educaţiei naţionale nr.1/2011 

(Plx. 69/2015)


1. În baza prevederilor art. 95 din Regulamentul Camerei Deputaţilor, republicat, cu adresa nr. Plx.69 din 11 martie 2015, Comisia pentru învăţământ, ştiinţă, tineret şi sport a primit spre dezbatere, în fond, propunerea legislativă pentru modificarea Legii educaţiei naţionale nr.1/2011.

Pentru întocmirea raportului, Comisia a analizat avizele primite de la Comisia pentru egalitatea de șanse pentru femei și bărbați, Comisia pentru drepturile omului, culte și probleme ale minorităților naționale, avizul Consiliului Legislativ şi avizul Consiliului Economic şi Social.
Propunerea legislativă are ca obiect modificarea art.257 şi 258 din Legea educaţiei naţionale nr. 1/2011, cu modificările şi completările ulterioare, în sensul reglementării metodologiei de organizare şi desfăşurare a alegerilor directorilor şi directorilor adjuncţi din unităţile de învăţământ preuniversitar. 

2. În funcţie de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 16 deputaţi, din totalul de 27 membri ai Comisiei. 


4. În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitați: domnul Andrei Gheorghe Kiraly – secretar de stat în cadrul Ministerului Educaţiei şi Cercetării Științifice, domnul senator Donţu Ovidiu Liviu – inițiator.

5. Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţa din 31 martie 2015, Comisia a propus, cu 15 voturi pentru respingere și 1 vot împotriva respingerii, respingerea propunerii legislative din următoarele considerente:

- conform concepției de ansamblu, prevederile Legii educaţiei naţionale nr. 1/2011, cu modificările şi completările ulterioare, stabilesc că funcţia de director şi de director adjunct se ocupă prin concurs public, organizat conform unei metodologii proprii, la acest concurs putându-se înscrie cadrele didactice care doresc și îndeplinesc condițiile stabilite de lege. Alegerea persoanelor care ar ocupa aceste funcții de către membrii corpului profesoral ar îngrădi drepturile de ocupare liberă a posturilor respective, atât timp cât nu se organizează un concurs. Textul inițiativei nu cuprinde o serie de elemente de bază, având în vedere că nu prevede modul de desfășurare a alegerilor, condițiile explicite ce trebuie îndeplinite pentru depunerea candidaturii, termenul de depunere a candidaturilor, modul de soluționare a eventualelor contestații, la propunerea cui este eliberat din funcție directorul unității de învățământ  etc.;

-  consiliul de administrație este un organ colectiv de conducere și, în conformitate cu prevederile legale în vigoare, nu poate emite decizii;

- consiliul local nu are ca atribuție și nici abilitatea de a se putea pronunța în ceea ce privește modelul-cadru al unui contract de management. Această atribuție este în competența inspectoratului școlar.



    PREŞEDINTE 



                   


                     SECRETAR
                          Adrian Nicolae DIACONU







      Victor CRISTEA
                                                                                                                                                                Consilier parlamentar

                                                                                                                                                              Ioana Florina Mînzu

